Leone Giacomo Ossola

**Leone Giacomo Ossola** O.F.M.Cap., også kjent som **Giacomo Leone Ossola** (født 12. mai 1887 i Caluso ved Vallo Canavese i Italia; død 17. oktober 1951 i Brescia), var en italiensk ordensgeistlig og etiopiamisjonær, og katolsk biskop av Novara.
## Liv og virke
### Prest
Han ble ordinert til prest i kapusinerordenen den 28. oktober 1909. I 1922 ble han sogneprest ved den romerske basilikaen *[[San Lorenzo al Verano]]*.
### Titulærbiskop, apostolisk vikar av Harar i Etiopia
Den 22. september 1937 ble han utnevnt til apostolisk vikar av Harar i Etiopia og titulærbiskop av *Salona*. Han ble ordinert til biskop den 17. oktober 1937 av kardinal Pietro Fumasoni Biondi, prefekt for Kongregasjonen for folkenes evangelisering. Medvigslere var Giuseppe Antonio Ferdinando Bussolari O.F.M.Cap., erkebiskop av Modena og Nonantola, og kurieerkebiskop Luca Ermenegildo Pasetto O.F.M.Cap.

I Etiopia fikk han bygget presteseminar, katedral, mange kirker, hjem for foreldreløse barn, og dessuten grunnla han et nonnekloster.

### Apostolisk administrator, så biskop, av Novara bispedømme
Ettersom krig gjorded det umulig for ham å virke effektivt i Afrika, ble Leone Giacomo Ossola utnevnt til apostolisk administrator for Novara bispedømme den 19. oktober 1943, og biskop 9. september 1945. Han ledet bispedømmet under den siste fasen av Andre verdenskrig. I løpet av denne tiden utmerket han seg ved å redde liv, noe byen Novara reiste et monument over ham for.

Da han ble apostolisk administrator, ble Leone Giacomo Ossola han ikke pålagt å sverge troskap til RSI, og kunne dermed lettere delta i en rekke aksjoner som gagnet fengslede politiske motstandere og den generelle befolkning som var undertrykt av regimet. Han fikk følgelig rykte for å være partisanenes biskop, og de nazi-fascistiske myndighetene begynte å mistro ham.

I løpet av de turbulente dagene under frigjøringen arbeidet han også for å lindre lidelsene til de som ble tatt til fange av partisanene og utsatt for harde represalier. Et eksempel som ble husket av hans sekretær Carlo Brugo, der han tok parti med kvinnene i den kvinnelige hjelpetjenesten *Servizio Ausiliario Femminile* som var blitt oppstilt av det nedkjempede fascistiske regimet:

::*«Partisanene ønsket å fremvise de fangede hjelpekvinnene nakne gjennom Novara, men biskop monsignor Ossola, etter å ha fått vite hva som ble planlagt, stilte seg på partisanenes kommando og truet med å vise seg selv naken, sammen med fangene, hvoretter partisanene oppgav sin plan.»* (Fra Monsignore Carlo Brugos memoarer)

Av helsemessige årsaker frasa han seg bispesetet i Novara den 12. juni 1951. Han døde den 17. oktober samme år på et kirkelig sykehus i Brescia og ble gravlagt i Novara-katedralen.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Serafino Vannutelli (1834-1915) *1869
* Kardinal Domenico Serafini (1852-1918) *1900
* Kardinal Pietro Fumasoni Biondi (1872-1960) *1916
* Biskop *Leone Giacomo Ossola* OFM.Cap. (1887-1951) *1937

## Litteratur
* *Novara Sacra*, Novara, Interlinea, 1994
* Gaudenzio Barbè: *Mons. Leone Ossola - Il vescovo che salvò Novara*, Quaderni di storia locale, Centro studi Piero Ginocchi, Crodo, 2002, ISBN 88-86723-04-0
* Mario Perotti: *Leone Ossola, il vescovo della liberazione (1943-1951)*, Novara, Interlinea, 2001, ISBN 88-82123-29-4
* Antonio Cataldi: ''I missionari cattolici italiani nell'Etiopia occupata (1936-1943)'', ArcAdiA: Archivio Aperto di Ateneo - Università di Roma 3, lest 10. april 2022, Università di Roma 3, relatore Roberto Morozzo della Rocca, 2013, Roma
*  Antonino Russo: ''Un vescovo cappuccino, missionario di "frontiera"'', lest 27. april 2022, PDF, s 16-20

## Referanser